# Tour an Arvor (Ernod)

Oberennoù damheñvel pe handelvoù all zo ivez, gwelout Tour an Arvor.
| ◄ Alleluia | Tour an Arvor | Er Beleg forbañnet ► |
TOUR AN ARVOR
— Piou ac’hanoc’h-hu a welaz, — mordud, — E beg an tour, e ribl an treaz, E beg tour krenn kastel Arvor Daoulinet itron Azenor ?
— An itron hon eus-ni gwelet, — autrou, — E prenestr an tour daoulinet,
Drouklivet he chod, du he zae, Sïoul he c’halon koulskoude. —
Arru kannadourien eun deiz, — en hanv, Huela goad demeus a Vreiz, Sternou arc’hant, dilhad melen ; Kezeg glas, frank ha ruz o froen.
Ar gedour aba o gwelas — o tont, — Da gaout ar roue a eas : — Setu daouzek o tont d’al lae, Digoret vo ar persier d’e ?
— Ra vo ar persier digoret, — gedour, — Ra vint seder digemeret ; Ra vo savet an daul timat ; Pa zigemer, digemer mat.
— Aberz mab hor roue ’momp deut, — autrou, — Da c’houlen ho merc’h da briet, Da c’houlen ho merc’h gant enor, Da briet ho merc’h Azenor.
— Lausket awalch e vo gantañ — va merc’h, — Pautr huel ha koant, a glevañ ;
Koant hag huel va merc’h ivez, Kun evel evn, gwenn evel lez. —
Eskob Is eured a lidas, — laouen — Ha pemzek deiz krenn e padas ; Pemzek deiz banvez ha koroll ; An delenourien en o roll.
— Da eo ganec’h, va greg ioliz, — bremañ, — Ma ’z aimp-ni d’ar gaer war hor c’hiz ? — Ne rann forz, va fried nevez, Lec’h a yefec’h me yei ivez. —
He mam-gaer evel m’he gwelas — arru — Gant an erez-tag a vougas : — Ober a rai an oll bremañ Fouge gant ar beg melen-mañ !
An alc’houez nevez a garer, — setu ! — An alc’houez gos a zisprizer, Ha koulskoude peurlïesa An alc’houez gos zo an esa. —
Ne oa ket eis miz achuet, — me gred, - D’he lezvab he deus lavaret : — Da ve genoc’h-hu, pautr a Vreiz, Diwall al loar demeus ar bleiz ?
Leket evez, mar em c’hredet, — sellet, Ober a reot ma n’hoc’h eus gret ; Leket evez d’ho prud, autrou, Miret ho neiz deus ar goukou !
— Ma e leal am c’helennet, — itron, Bremaïk hi a vo bac’het ; Ebars an tour krenn vo laket, Hag aben tri de vo devet. —
Ar roue kos dal ma klevas — ar vrud, — Leiz e galon goela ’reas Ha sachat deus bleo gwenn e benn : — Goa me ! goa me ! dre ma onn hen !
Ar roue kos a c’houlenne, — paourkæs ! — Gant ar verdaïdi neuze : — Merdaïdi, na nac’het ket : Daoust hag ema va merc’h devet ?
— Ho merc’h nedeo ket devet c’hoas, — autrou, — Devet e vo aben warc’hoas ;
’Ma hi atau e beg an tour, O kana he c’hlevis neizour.
O kana he c’hlevis neizour, — autrou, — Kana sïoul, oh ! kana flour : « Ho pezet, ho pezet true, True outo, o va Doue ! » —
Azenor o vonet d’an tan, — an deiz — Ken dibreder evel eun oan’ Gwenn he dilhad, ha diarc’hen, Flak war he skoaz he bleo melen.
Azenor o vonet d’an tan, — paourez, — Holl a lare bras ha bihan : Pec’hed eo, zur, pec’hed marvel Devi eur wreg tost da c’henel ! —
Holl hirvoude bras ha bihan — en hent Nemet he mam-gaer he unan :
— Nedeo ket pec’hed nemet mad, Mouga an aer gant he c’hofad !
Plantet c’houez, tanourien seder, — plantet, — Ma pego an tan ruz ha ter ! — Plantomp c’houez, pautred, d’an tiz mat, Ma pego an tan-ma ervat ! —
Kaer o doa c’houea ha c’houei, — c’houea, Na bege an tan dindan hi ; Chouei, c’houea, c’houea, c’houei, Na zeue an tan da hegi.
Ar pen-barnour dal ma welas — ar bec’h, — Souezet agren a jomas :
— Boemet, mechans, an tan ganti ; Pa na zev ket, red ’he beuzi ! —
— Petra war vor hoc’h eus gwelet, — merdead ? — — Eur vag hep roenv na goel ebet ; Ha war an aroz, da sturier, Eun ael, e eskell digor-kaer.
Eur vag war vor a welis pell, — autrou, — Eur wreg enni gant he bugel, He bugelig ous he bronn wenn ’Vel eur goulm ous ribl eur grogen.
Ous e geinig noas e poke, — poke, — Ha d’ezañ ker kaer e kane : « Toutouik lalla, va mabik ; Toutouik lalla ’ta, paourik !
Ma ve da dad ha da welfe, — va mab, — Genoud-te fouge en defe ! Mes siouas ! n’as kwelo nepret, Da dad, paourik ! a zo kollet. » —
Kastel Arvor zo saouzanet — avat — Ma eo bet biskoas kastel ’bet ;
Stravil bras a zo er c’hastel : Ar vam-gaer zo ’vont da vervel.
— An ifern em harz zo digor, — lezvab, — En han Doue ! deut-hu d’am skor ! Deut-hu d’am skor, me zo daonet ! Ho pried c’hlan am eus gwallet ! —
Ne oa ket he genou sarret, — setu, — Setu o tont eun aer flemmet O c’houibanat, stlejas e meas Hag he flemmas hag he mougas.
Hag he lezvab emeas raktal, — ha kwit, — Ha kwit trezek ar broiou all ;
Hag heñ war zouar ha war vor, O klask kelou deus Azenor.
Klasket en doa warzu ’zav-heol — e wreg ; — Klasket en doa warzu ’c’huz-heol ; Klasket en doa warzu ’c’hreiste, Er c’holern ivez he c’hlaske.
Pa zouare en enez vraz, — wardro, — Eur pautrig eno war an treaz, Hag heñ o c’hoari tal ar red, O tastum kregin ’n e roched.
Melen e vleo, glas e lagad, — glas-mor, — Henvel ous Azenor, avad ;
Ken a lak kalon mab a Vreiz Da huanada en e greiz.
— Piou eo da dad, va bugel-me, — piou eo ? — — N’am eus hini nemet Doue ; Kollet tri bloaz zo neb a oe ; Va mam a oel o koun da ze.
— Na piou da vam, na pelec’h eo, — mabig ? — — Kannerez, autrou, ’n hani eo, ’Ma hi duze gant an doaliaou. — Na deomp-ni d’he chavout hon daou. —
Ha da beg e dorn ar bugel — arauk — Hag he da zont trema ’r stivel ;
Hag o tont e verve ar goad E dorn ar mab ous dorn an tad.
— Va mammig kaes, sav alese, — ha sell : Setu va zad ! askavet e ! Setu va zad a oa kollet ; Ra vezo Doue kanmeulet ! —
Kanmeulet ganto oe Doue, — ker mat, — A zas an tad d’ar vugale ; Distroi reont laouen da Vreiz. Bennoz an Drinded gant an treiz !